́ же и́стину у́мъ въ тріе́хъ свои́хъ си́лахъ, я́коже рѣ́хъ, я́кѡ въ зерца́лѣ у́зритъ свидѣ́тельствомъ вышерече́нныхъ тріе́хъ, тогда̀ па́ки а́ки ѿ сегѡ̀ возвраща́яся са́мъ въ себѣ̀ быва́етъ мно́зѣмъ смире́ннѣйшъ и простѣ́йшъ и утвержде́ннѣ вѣ́ренъ: и ѿ сегѡ̀ ра́достною ного́ю є́же у́бѡ глаго́лется къ видѣ́нію и́стины восхо́дитъ, луча́ми ѻ́ныя вну́трь ѡзаря́емь свѣтлѣ́е: и́мже ѡбраща́яся въ себѐ за вели́чество сла́вы уви́дѣнное ѿ негѡ̀, схо́дитъ на смире́ннѣйшее, и простѣ́йшее, и ужаса́ется вѣ́рою ѡбдержи́мь бы́въ, и та́кѡ а́ки нѣ́кій бж҃е́ственный кру́гъ возъ̑ѡкружа́я и ѡбходя̀ смире́ніемъ, простото́ю же и вѣ́рою восходя̀ и зря̀ и́стину, и свѣ́тлостію и́стины къ смире́нію води́мь мно́гшу, и простѣ́йшъ въ вѣ́рѣ наипа́че быва́я, непрестае́тъ соверша́я тече́ніе сіѐ, до́ндеже бы глаго́лалося сіѐ: дне́сь со смире́ніемъ и простото́ю и вѣ́рою, свидѣ́тельствомъ писа́нія и тва́ри, въ ду́сѣ зря̀ и́стину, и па́ки возвраща́яся на та̂, ѿѻну́дуже подви́жеся: и та́кѡ ѡбожа́емь всегда̀ благода́тію, и тѣ́ми я̀же па́че ума̀ ѡсіява́емь, и живо́тъ живы́й испо́лнь вся́кія ра́дости ѡ хрс̑тѣ̀ іи҃сѣ гдс̑ѣ на́шемъ, я́кѡ въ ѡбруче́ніи вкуша́етъ наслаждє́нія бу́дущихъ вѣ́чныхъ бла̂гъ